2. ปัจจัยความเสี่ยง

คณะกรรมการบริษัทฯ ได้ให้ความสำคัญต่อการบริหารจัดการความเสี่ยง
และยกระดับคณะกรรมการบริหารความเสี่ยงเทียบเท่าคณะกรรมการชุดย่อย
ซึ่งรายงานตรงต่อคณะกรรมการบริษัทฯ โดยมีหน้าที่กำกับดูแลปัจจัยเสี่ยง
และการบริหารจัดการให้ครอบคลุมทั้งความเสี่ยงในด้านกลยุทธ์ การดำเนินงาน ด้านการเงิน
และด้านกฎหมาย กฎระเบียบต่างๆ ที่ต้องดำเนินการให้สอดคล้อง

เพื่อให้มีระบบการดำเนินงานที่ต่อเนื่อง และดำเนินการให้เกิดประสิทธิผล ซึ่งในทุกๆ ปี
จะมีการประเมินเหตุการณ์ความเสี่ยงที่สำคัญที่กระทบต่อการดำเนินธุรกิจ
โดยพิจารณาจากความรุนแรงที่จะส่งผลกระทบต่อธุรกิจ และโอกาสการเกิดเหตุการณ์ความเสี่ยงนั้นๆ
พร้อมทั้งให้แนวทาง และกำกับดูแลการจัดการ ให้บรรลุผลสำเร็จตามวัตถุประสงค์และเป้าหมาย
จนบริษัทฯ สามารถผ่านอุปสรรค ปัญหา และวิกฤติต่างๆ ที่เกิดขึ้นมาได้เป็นอย่างดี
และจากการวางแผนกลยุทธ์ แผนดำเนินงานต่างๆ ที่ได้คำนึงการจัดการความเสี่ยงไว้แล้วในตัว
เป็นการเตรียมพร้อมสร้างระบบภูมิคุ้มกันภายในไว้ล่วงหน้า เพื่อการป้องกัน
และลดผลกระทบด้านต่างๆ ไว้นั้น ทำให้บริษัทฯ ได้รับผลกระทบไม่มากนัก
และสามารถกลับสู่ภาวะปกติได้ในเวลาอันรวดเร็ว
จากการดำเนินงานตามกระบวนการบริหารความเสี่ยงในปี 2554
ที่ผ่านมาพบว่ามีปัจจัยความเสี่ยงหลัก ๆ จำแนกได้ตามประเภท ดังนี้

1.  ความเสี่ยงเชิงกลยุทธ์ (Strategic Risks)

ปี 2554 ที่ผ่านมา ประเทศไทยเผชิญกับปัญหาทางเศรษฐกิจ และปัจจัยลบ
ทั้งปัจจัยภายนอกที่มาจากจากหนี้ยุโรป ปัญหาหนี้สาธารณะและความถดถอยเศรษฐกิจของสหรัฐฯ
ภัยธรรมชาติจากเหตุการณ์สึนามิที่ประเทศญี่ปุ่น รวมถึงปัญหาภายในประเทศจากการชุมนุมประท้วง
การเปลี่ยนแปลงรัฐบาล ส่งผลต่อความเชื่อมั่นและเสถียรภาพของรัฐบาล และที่สำคัญ คือ
วิกฤตการณ์น้ำท่วมครั้งใหญ่ของประเทศที่ก่อให้เกิดผลกระทบเสียหายเป็นจำนวนมาก
ทั้งหมดนั้นส่งผลต่อเศรษฐกิจภาพรวมในปีที่ผ่านมาเติบโตอยู่เพียง 1.5%
โดยเฉพาะอุตสาหกรรมยานยนต์และชิ้นส่วนยานยนต์

จากเหตุการณ์ดังกล่าวบริษัทในกลุ่มสมบูรณ์จึงได้รับผลกระทบ โดยตรงจากผู้ผลิตและประกอบรถยนต์
ที่หยุดการผลิต และลดกำลังการผลิตลงจากการขาดแคลนชิ้นส่วนอื่นๆ
ที่บริษัทผู้ผลิตได้รับความเสียหายจากเหตุการณ์ แต่จากเหตุการณ์นี้
ในอีกด้านหนึ่งถือเป็นโอกาสของบริษัทในกลุ่มสมบูรณ์
ที่ได้ใช้ช่วงเวลาดังกล่าวในการเตรียมความพร้อมผลิตงานคงค้าง
เตรียมความพอเพียงของคลังสินค้า และการพัฒนาบุคลากรให้พร้อมกับการฟื้นกลับมาของลูกค้า
ซึ่งเห็นผลได้ดี จากมาตรการการดำเนินงานต่างๆ ที่ได้มีการเตรียมความพร้อมในหลายๆ ด้าน
ได้แก่ ติดตามและประเมินสถานการณ์ลูกค้า และผู้รับเหมาช่วง ตรวจสอบ
และควบคุมสินค้าในสต๊อกให้เพียงพอ ปรับลดกำลังการผลิต ลดชั่วโมงการทำงาน และ
สื่อสารพนักงานรับทราบ

พร้อมกันนี้ มีการจัดตั้งทีมงานโดยการนำของผู้บริหารระดับสูง ในการกำกับดูแล สั่งการอย่างใกล้ชิด
และการซักซ้อมให้เกิดความเข้าใจในแผนดำเนินการทุกขั้นตอน
เพื่อรับเหตุการณ์ที่กำลังใกล้จะเกิดขึ้น ด้วยความพร้อมที่ได้มีแผนงาน
และระบบการดำเนินงานในภาวะฉุกเฉินที่ได้พัฒนาไว้อยู่แล้วจากเหตุการณ์สึนามิ
ทำให้การปรับตัวและการบริหารงานต่างๆของบริษัทฯ ผ่านไปได้ด้วยดี รวดเร็ว และมีประสิทธิผล
อย่างไรก็ตามจากเหตุการณ์น้ำท่วมที่ผ่านมาแม้จะไม่เกิดความเสียหายกับสายการผลิตของบริษัทฯก็ตาม
แต่เหตุการณ์นี้ได้ให้บทเรียนที่สำคัญมากมาย
บริษัทฯในกลุ่มสมบูรณ์ได้ตระหนักถึงระบบการจัดการธุรกิจให้ดำเนินไปได้อย่างต่อเนื่องในภาวะวิกฤติ
และนำไปสู่การพัฒนาระบบ Business Continuity Management (BCM)
ซึ่งถือเป็นแผนงานหลักหนึ่งของบริษัทฯ ที่ดำเนินมาอยู่ก่อนแล้ว
ในการพัฒนาระบบการบริหารของบริษัทให้เป็นแผนระยะยาวในการป้องกัน แก้ไขปัญหา
รวมถึงการฟื้นฟูการดำเนินงาน ให้มีความชัดเจน เพื่อสร้างความมั่นใจให้มากขึ้นในอนาคต

2.  ความเสี่ยงด้านการเงิน (Financial Risk)

  ความเสี่ยงจากความผันผวนของอัตราแลกเปลี่ยน

เนื่องจากบริษัทต้องนำเข้าวัตถุดิบ (เหล็ก) โดยตรงจากต่างประเทศในรูปของดอลล่าร์สหรัฐ
นอกเหนือจากการสั่งซื้อผ่านตัวแทนจำหน่ายในประเทศ
ส่งผลให้บริษัทฯมีความเสี่ยงจากความผันผวนของอัตราแลกเปลี่ยนได้ ประกอบกับในปี 2554
บริษัทได้ขยายการลงทุนอย่างต่อเนื่อง ทำให้ต้องมีการนำเข้าเครื่องจักรและอุปกรณ์จากต่างประเทศ
ซึ่งส่วนใหญ่อยู่ในรูปเงินเยน ดังนั้นเพื่อลดผลกระทบฯดังกล่าว บริษัทฯ
มีนโยบายการบริหารความเสี่ยงจากอัตราแลกเปลี่ยนผ่านการซื้อสัญญาซื้อขายอัตราแลกเปลี่ยนล่วงหน้า
หรือ Forward Contract อย่างไรก็ตามค่าเงินเยนมีแนวโน้มการแข็งค่าอย่างต่อเนื่องตลอดทั้งปี
หรือประมาณร้อยละ 12 เมื่อเทียบกับของปี 2553

3.  ความเสี่ยงจากการปฏิบัติการ (Operational Risks)

    1.  ความเสี่ยงด้านต้นทุน และการแข่งขันด้านแรงงาน

ประเด็นนโยบายที่สำคัญ ที่เป็นความเสี่ยงต่อการดำเนินงาน
และจะกระทบโดยตรงต่อการดำเนินงานของบริษัท คือ นโยบายค่าแรงขั้นต่ำของรัฐบาล
และจะมีผลในต้นปี 2555 ปัญหา และความเสี่ยงที่จะเกิดขึ้นโดยตรง คือ
ต้นทุนการดำเนินงานที่สูงขึ้นแน่นอน และอาจจะเกิดการเคลื่อนย้ายแรงงานไปสู่ภาคอุตสาหกรรม
หรือธุรกิจอื่นที่ตอบสนองนโยบายดังกล่าวได้ดี และรวดเร็วกว่า ดังนั้นในประเด็นนี้
บริษัทในกลุ่มสมบูรณ์ได้เห็นความสำคัญเร่งด่วน และได้วางแผนดำเนินการรับมือไว้แล้ว
โดยมาตรการสำคัญได้มุ่งเน้นไปสู่การรักษาบุคลากร การเพิ่มผลผลิต
(productivity)และสร้างมูลค่าเพิ่มจากการดำเนินงานที่มีภาระต้นทุนที่สูงขึ้นจากการปรับค่าแรงขั้นต่ำให้สามารถแข่งขันได้
พร้อมกันนี้ บริษัทฯ ได้เตรียมแผนปรับการบริหารงาน และพัฒนาบุคลากร
เพื่อให้สามารถดำเนินงานต่างๆ ได้อย่างมีประสิทธิภาพ และเพิ่มประสิทธิผลการทำงาน

  3.2 ความเสี่ยงจากราคาวัตถุดิบที่ผันผวนส่งผลต่อต้นทุนการผลิต

วัตถุดิบหลักที่ใช้ในการผลิตผลิตภัณฑ์ของบริษัทนั้นเป็นเหล็ก
ซึ่งยังคงต้องนำเข้าจากต่างประเทศเนื่องจากไม่สามารถผลิตได้ในประเทศ
โดยมีแหล่งนำเข้าจากประเทศญี่ปุ่นเป็นหลัก รองลงมาคืออินเดีย จีน ตามลำดับนั้น ยกเว้นเศษเหล็ก
ที่ซื้อจากแหล่งภายในประเทศ โดยในปี 2554
นั้นวัตถุดิบต้นน้ำสำหรับการผลิตเหล็กนั้นมีการปรับราคาขึ้นอย่างต่อเนื่อง ไม่ว่าจะเป็นสินแร่ ถ่านหิน
หรือเศษเหล็ก ก็ตามเนื่องจากวัตถุดิบเหล่านี้ล้วนเป็นวัตถุดิบที่เป็นทรัพยากรธรรมชาติ
ที่เกี่ยวโยงกับปริมาณที่มีจำนวนลดลง และบางรายการเข้าไปอยู่ในบัญชีจัดเป็นพวกสินแร่หายาก
และมีการควบคุมการผลิตและส่งออก ซึ่งมีผลทำให้กระทบต่อราคาเหล็กสำเร็จรูปในตลาด
ซึ่งมีการปรับตัวอย่างต่อเนื่อง โดยในปี 2554
นั้นราคาเหล็กสำเร็จรูปทั่วไปในตลาดโลกมีการปรับตัวเพิ่มขึ้นเฉลี่ยทั้งปี คิดเป็นร้อยละ 15-20
เมื่อเทียบกับปี 2553
โดยมีปัจจัยมาจากวัตถุดิบต้นน้ำที่กล่าวมาแล้วข้างต้นประกอบกับปริมาณการใช้ในจีน
และอินเดียยังคงมีความต้องการใช้เพิ่มขึ้นอย่างต่อเนื่อง
ซึ่งทั้งจีนและอินเดียก็เป็นทั้งผู้ผลิตเหล็กและบริโภครายใหญ่ของโลกในปัจจุบัน จึงทำให้ทั้ง 2
ประเทศนี้เป็นตัวแปรสำคัญต่อการเปลี่ยนแปลงราคาเหล็กสำเร็จรูปในตลาดโลก
สำหรับเหล็กที่ทางบริษัทฯ ดำเนินการจัดหานั้นเมื่อมีการปรับเพิ่มขึ้นเฉลี่ยที่ร้อยละ 10-13 จากปี
2553อย่างไรก็ตามบริษัทสามารถปรับราคาในราคาขายได้ประมาณ 80-90%

ทางบริษัทได้มีการวางแผนอย่างชัดเจนในเรื่องของการพัฒนา และการจัดหาแหล่งวัตถุดิบทดแทนอื่นๆ
ที่มีต้นทุนที่ต่ำกว่าแต่มีคุณภาพอยู่ในเกณฑ์ที่บริษัทยอมรับได้
เข้ามาทดแทนเพื่อสร้างความสามารถในการแข่งขันของบริษัทเพิ่มมากขึ้น

4.  ความเสี่ยงด้านการปฏิบัติตามกฎระเบียบ (Compliance Risk)

  4.1 ความเสี่ยงตามกฎหมายคุ้มครองผู้บริโภค (Product Liability Law)

แม้จะยังไม่เคยมีเหตุการณ์จริงเกิดขึ้นกับบริษัทฯ
แต่ประเด็นการถูกฟ้องร้องจากผู้บริโภคเนื่องจากการใช้งานรถยนต์ที่มีปัญหา
จนเกิดความสูญเสียต่อชีวิตหรือทรัพย์สิน ยังเป็นประเด็นสำคัญที่บริษัทฯ ให้ความสนใจมาโดยตลอด
และได้วางแนวทางพร้อมมาตรการในการดำเนินงานอย่างจริงจัง โดยมุ่งเน้นไปสู่ต้นเหตุ
และการป้องกันปัญหาที่แท้จริง โดยการควบคุมด้านคุณภาพการผลิตสินค้าที่เข้มงวด
ซึ่งเป็นหนึ่งในกลยุทธ์หลักขององค์กร รวมทั้งการปฏิบัติตามระบบรับรองคุณภาพ ISO/TS 16949
อย่างเคร่งครัด ทั้งนี้หากชิ้นส่วนยานยนต์ที่ผลิตโดยบริษัทฯ
ได้ถูกนำไปประกอบเป็นรถยนต์เพื่อจำหน่ายทั้งในประเทศและส่งออกต่างประเทศ
หากชิ้นส่วนดังกล่าวมีปัญหาด้านคุณภาพและเกิดผลกระทบต่อผู้บริโภคอาจส่งผลให้ผู้ใช้รถยนต์สามารถฟ้องร้องเรียกค่าเสียหายจากบริษัทผู้จำหน่ายรถยนต์
รวมถึงผู้มีส่วนร่วมในการผลิตชิ้นส่วนได้

บริษัทฯ
ให้ความสำคัญในระดับกลยุทธ์ขององค์กรที่พนักงานทุกคนต้องการจัดการกระบวนการผลิตให้สามารถตรวจสอบได้ในแต่ละจุด
โดยเฉพาะจุดเสี่ยง (Critical Process)
รวมถึงการตรวจสอบขั้นสุดท้ายก่อนส่งมอบสินค้าให้กับลูกค้า เพื่อให้เกิดสินค้าที่มีคุณภาพเป็นเลิศ
โดยการยอมให้เกิดของเสียน้อยที่สุดตามเป้าหมายที่ลูกค้ายอมรับได้
และมีเป้าหมายของงานเคลมจากลูกค้าต้องเป็นศูนย์ (Zero Claims)

  4.2 ความเสี่ยงด้านความปลอดภัย สิ่งแวดล้อมและชุมชน

  มาตรการด้านอาชีวอนามัย และความปลอดภัย เป็นสิ่งที่บริษัทฯ ได้ให้ความสำคัญต่อเนื่องทุกๆ ปี
  จึงได้

มุ่งมั่นที่จะบริหารจัดการเพื่อลดความเสี่ยงทุกประเภทอันจะส่งผลต่อคุณภาพชีวิตของบุคลากร
ควบคู่ไปกับการพัฒนาองค์กรเพื่อมุ่งสู่ความเป็นเลิศในการจัดการ
โดยมุ่งเน้นการมีส่วนร่วมของพนักงานทุกฝ่ายในการกำจัดจุดเสี่ยงภัย
และป้องกันไม่ให้เกิดอุบัติเหตุขึ้นโดยผ่านกิจกรรม Completely Check Completely Find Out
(CCCF) เป็นกิจกรรมที่ดำเนินต่อเนื่องและได้ผลลัพธ์ที่น่าพึงพอใจ คือ
สามารถลดจุดเสี่ยงภัยสำคัญที่อาจทำให้พนักงานเกิดอันตรายได้
รวมถึงกิจกรรมรณรงค์สร้างจิตสำนึกที่ดีให้กับพนักงาน โดยผ่านสัปดาห์ความปลอดภัย
ขับขี่ปลอดภัยและเมาไม่ขับ จัดทำวารสารด้านความปลอดภัย
รวมถึงฝึกอบรมหลักสูตรด้านความปลอดภัยเป็นระยะๆ
เป็นระบบงานที่ดำเนินการต่อเนื่องเป็นผลให้อุบัติเหตุในงานลดลงเป็นศูนย์ตามเป้าหมาย
นอกจากนี้ข้อกำหนดด้านกฎหมายที่เกี่ยวข้อง เป็นสิ่งที่ให้ความสำคัญ
และดำเนินการอย่างมีประสิทธิผล ครบถ้วน เช่น การตรวจสอบอุปกรณ์ไฟฟ้า รถยก เครน
หม้อไอน้ำ ตรวจสุขภาพประจำปี และตรวจวัดสภาพแวดล้อม เป็นต้น